Lenape

Le lenape o leni lenape, alsi appellate (per europeos e lor descendentia) le delaware, son un gente indigene del costa atlantic central de America del Nord. Le territorio ancestral del nation lenape, Lenapehoking, hodie occupa (o es occupate per) parte del SUA, specificamente le stato de Nove Jersey e partes del statos de Delaware, Pennsylvania, Nove York, e (minimalmente) Connecticut.

Le lenape originalmente parlava duo linguas algic multo similar (o duo dialectos multo differente, dependente in como le distinction inter lingua e dialecto es definite), munsee in le nord de Lenapehoking e unami in le sud, ma hodie le major parte del gente lenape parla anglese como le lingua materne. Le nord de Lenapehoking include le territorio que nunc es le Citate de Nove York e su suburbos. Le multe toponymos in le region de origine lenape include Manhattan, del munsee Mannahatta significante "insula de multe collinas."